གནས་ཆེན་ཁ་བ་ལུང་རིའི་བསང་མཆོད་བསྡུས་པ་ལས།ཀྱེེ།སྔོན་གྱི་བསྐལ་པ་དང་པོ་ལ།།རི་རྒྱལ་ལྷུན་པོའི་ལྷོ་ཕྱོགས་ནས།།འཛམ་བུ་གླིང་གི་བྱང་ཕྱོགས་ནས།།ཁ་བ་ཅན་ལྗོངས་བོད་ཀྱི་ཡུལ།།ཏི་སེ་གངས་དཀར་ཤར་ཕྱོགས་སུ།།རི་རྒྱལ་ཁ་བ་ལུང་རི་ནི།།སྔོན་པོ་གཡུ་ཡི་མདོག་འདྲ་ལ།།དཀར་པོ་དུང་གི་ན་བཟའ་གསོལ།།རི་རྒྱལ་དེ་ཡི་འདབས་མ་ལ།།རྩི་ཤིང་སྣ་ཚོགས་སྐྱེས་པའི་ས།ལྗང་དཀར་ཐང་སྐྱེས་བྱེད་པའི་གནས།།མེ་ཏོག་སྣ་ཚོགས་འཁྲུངས་པའི་ལྗོངས།།འདབ་ཆགས་སྣ་ཚོགས་ལྡིང་ཞིང་འཁོར།།རི་དྭགས་སྣ་ཚོགས་འདུས་པའི་གནས།།གཅན་གཟན་སྣ་ཚོགས་ངར་སྐད་སྒྲོགས།།བདེ་བར་གཤེགས་པའི་གནས་མཆོག་འདིར།།དཔའ་བོ་མཁའ་འགྲོ་འདུས་པའི་གནས།།རྩ་བར་གཡུ་ཡི་མཚོ་མོ་འཁྱིལ།།རྩེ་མོར་སྤྲིན་དང་འཇའ་ཚོན་འཁྲིགས།།གཡུ་ཡི་ཆར་པ་སི་ལི་ལི།།དུང་གི་ཁ་བ་ཐིབ་སེ་ཐིབ།།ལྕགས་ཀྱི་སེར་བ་ཤ་ར་ར།།ཟངས་ཀྱི་ཁུ་འཕངས་ཐ་ར་ར།།རི་དེར་གནས་པའི་གཞི་བདག་ནི།།དགེ་བསྙེན་གཡུང་དྲུང་རྡོ་རྗེ་མཚན།།སྐུ་གཟུགས་དཀར་ལ་འཛུམ་མདངས་ཅན།།སྐུ་ལ་དར་དཀར་ན་བཟའ་མནབས།།མཛེས་པའི་རྒྱན་ཆ་སྣ་ཚོགས་གསོལ།།དཔའ་བོའི་གོ་ཆ་ཐམས་ཅད་གསོལ།།ཕྱག་གཡས་སྦ་ལྕག་ཀླད་ལ་གཡུག།གཡོན་པས་བ་དན་ཁྲ་བོ་བསྣམས།།ཆིབས་སུ་རྟ་དཀར་རྔོག་དམར་བཅིབས།།འཁོར་དུ་དམག་ཚོགས་འབུམ་གྱིས་བསྐོར།།སློབ་དཔོན་པདྨ་འབྱུང་གནས་ལ།།ཇི་ལྟར་ཁས་བླངས་ཐམས་ཅད་བཞིན།།འཁོར་བཅས་གནས་འདིར་གཤེགས་སུ་གསོལ།།ཇི་ལྟར་འབྱོར་བའི་མཆོད་པ་དང་།བདུད་རྩི་གསེར་སྐྱེམས་མཆོད་པ་བཞེས།།དམ་རྫས་རྒྱན་གྱི་གཏོར་མ་འབུལ།།སྒྲུབ་པ་པོ་ལ་དངོས་གྲུབ་སྩོལ།།མཐུན་རྐྱེན་བསྒྲུབ་པའི་སྡོང་གྲོགས་མཛོད།།